REPUBLIKA SRBIJA

NOVI PAZAR

GIMNAZIJA

DEL.BR: 435-1/2024

DATUM: 24.04.2024.god.

Na osnovu čl. 119. stav 1. tačka 1) a u vezi sa čl. 108. Zakona o osnovama sistema obrazovanja i vaspitanja („Sl. glasnik RS“, br. 88/2017, 27/2018-dr.zakoni, 10/2019, 6/2020, 129/2021 i 92/2023), čl. 54. Statuta Gimnazije u Novom Pazaru prema Uputstvu za izradu akta kojim ustanove obrazovanja i vaspitanja propisuju mere, način i postupak zaštite i bezbednosti dece i učenika („Sl. glasnik RS”, br. 67/2022) Školski odbor Gimnazije u Novom Pazaru na sednici održanoj dana 24.04.2024. godine, donosi

**PRAVILNIK**

**O MERAMA, NAČINU I POSTUPKU ZAŠTITE I BEZBEDNOSTI UČENIKA1 ZA VREME BORAVKA U ŠKOLI I SVIH AKTIVNOSTI KOJE ORGANIZUJE ŠKOLA2**

**I OSNOVNE ODREDBE**

**Član 1.**

Ovim Pravilnikom uređuje se zaštita i bezbednost učenika, odnosno mere, način i postupak zaštite i bezbednosti učenika za vreme boravka u školi i za vreme izvođenja svih aktivnosti koje organizuje škola, način njihovog sprovođenja i odgovornost zaposlenih i učenika za neizvršavanje odredaba ovog Pravilnika Gimnazije u Novom Pazaru.

Zaštita i bezbednost učenika obezbeđuju se u skladu s bližim uslovima, oblicima, merama, načinu, postupku i smernicama za zaštitu i bezbednost učenika, koje propisuje ministar nadležan za poslove obrazovanja.

**Član 2.**

Sredstva za sprovođenje mera iz člana 1. ovog Pravilnika obezbeđuju se u budžetu jedinice lokalne samouprave.

**Član 3.**

Učenici imaju pravo na zaštitu i bezbednost prema odredbama Pravilnika:

1) u školskoj zgradi i školskom dvorištu;

2) na putu između kuće i škole;

3) van školske zgrade i školskog dvorišta – za vreme ostvarivanja obrazovno vaspitnog rada ili drugih aktivnosti koje organizuje škola.

**Član 4.**

Učenici imaju pravo na zaštitu i bezbednost od:

1) drugih učenika, zaposlenih, roditelja, odnosno drugog zakonskog zastupnika deteta i učenika i trećih lica koji ugrožavaju njihovu bezbednost,

2) bolesti i povreda,

3) požara, poplave, elementarnih nepogoda i drugih prirodnih pojava koje mogu ugroziti bezbednost.

4) drugih nesreća/udesa,

5) katastrofa ili drugih vanrednih okolnosti i situacija.

**Član 5.**

Odeljenjski starešina i nastavnici koji s učenicima obrađuju odgovarajuće programske sadržaje obavezni su da učenike upoznaju sa opasnostima s kojima se mogu suočiti za vreme ostvarivanja obrazovno-vaspitnog rada i drugih aktivnosti koje organizuje škola, kao i s načinom ponašanja kojim se te opasnosti izbegavaju ili otklanjaju.

Zaposleni, roditelji, odnosno drugi zakonski zastupnici i učenici obavezni su da direktoru, pomoćniku direktora, sekretaru škole, dežurnom nastavniku ili drugom ovlašćenom licu prijave svaku pojavu za koju posumnjaju da bi mogla da ugrozi zaštitu i bezbednost učenika.

**Član 6.**

Odredbe Pravilnika dužni su da poštuju svi zaposleni u školi, učenici, roditelji, odnosno drugi zakonski zastupnici i treća lica kada se nalaze u školskoj zgradi, školskom dvorištu ili na drugom mestu na kojem se ostvaruje obrazovno-vaspitni rad ili druga aktivnost u organizaciji škole.

**Član 7.**

Nesprovođenje mera bezbednosti učenika od strane zaposlenih, propisanih pravilnikom, smatra se težom povredom radne obaveze, za koju se vodi disciplinski postupak, i za koju može da se izrekne novčana kazna ili udaljenje sa rada u trajanju do tri meseca, ili mera prestanka radnog odnosa, ukoliko se nesprovođenje mera bezbednosti učini svesnim nehatom, namerno ili u cilju pribavljanja sebi ili drugome protivpravne imovinske koristi saglasno odredbama Pravilnika o disciplinskoj i materijalnoj odgovornosti zaposlenih u Gimnaziji u Novom Pazaru. Disciplinska odgovornost zaposlenih ne isključuje krivičnu i materijalnu odgovornost.

Ponašanje učenika kojim ugrožava vlastitu ili bezbednost drugih učenika i zaposlenih u školi, u školskim i drugim aktivnostima koje organizuje škola, propisanih ovim pravilnikom, smatra se težom povredom obaveza učenika, za koju se vodi vaspitno-disciplinski postupak i izriču mere u skladu sa Pravilnikom o vaspitno-disciplinskoj odgovornosti učenika u Gimnaziji u Novom Pazaru.

**Član 8.**

Lice odgovorno za bezbednost i zdravlje učenika ima obavezu da povremeno, a najmanje dva puta mesečno, proverava da li se sprovode mere za ostvarivanje zaštite i bezbednosti učenika.

Provera iz stava 1. ovog člana vrši se bez najave.

**Član 9.**

Radi sprovođenja mera utvrđenih ovim Pravilnikom, škola sarađuje sa državnim organima, organima grada Novog Pazara i drugim subjektima i nadležnim institucijama sa kojima je takva saradnja potrebna u postupku obezbeđivanja i sprovođenja mera utvrđenih pravilnikom.

**Član 10.**

Na materiju koju uređuje Pravilnik primenjuju se i odredbe drugih opštih akata škole čija je primena važna za ostvarivanje zaštite i bezbednosti učenika.

**II ZAŠTITA I BEZBEDNOST U ŠKOLSKOJ ZGRADI I ŠKOLSKOM DVORIŠTU**

**1. Zaštita i bezbednost od postupaka drugih lica**

**Član 11.**

Zaštita i bezbednost učenika od postupaka drugih lica obuhvata zaštitu i bezbednost od:

1) diskriminacije;

2) nasilja, zlostavljanja i zanemarivanja;

3) ponašanja koje vređa ugled, čast ili dostojanstvo;

4) stranačkog organizovanja i delovanja.

**Član 12.**

U Školi su zabranjene diskriminacija i diskriminatorsko postupanje, kojim se na neposredan ili posredan, otvoren ili prikriven način, neopravdano pravi razlika ili nejednako postupa, odnosno vrši propuštanje prema učenicima a koje se zasniva na rasi, boji kože, precima, državljanstvu, statusu migranta, odnosno raseljenog lica, nacionalnoj pripadnosti ili etničkom poreklu, jeziku, verskim ili političkim ubeđenjima, polu, rodnom identitetu, seksualnoj orijentaciji, imovnom stanju, socijalnom i kulturnom poreklu, rođenju, genetskim osobenostima, zdravstvenom stanju, smetnji u razvoju i invaliditetu, izgledu i drugim stvarnim, odnosno pretpostavljenim ličnim svojstvima, kao i po drugim osnovima utvrđenim zakonom kojim se propisuje zabrana diskriminacije.

Ostvarivanje ovog vida zaštite i bezbednosti učenika vrši se u skladu sa Pravilima ponašanja u Gimnaziji u Novom Pazar i aktivnostima stručnog tima za zaštitu od diskriminacije, nasilja, zlostavljanja i zanemarivanja.

Škola je dužna da preduzme sve mere propisane Pravilnikom i zakonskim propisima kada se posumnja ili utvrdi diskriminatorno ponašanje prema učeniku u školi.

**Član 13.**

U školi je zabranjeno fizičko, psihičko, socijalno, seksualno, digitalno i svako drugo nasilje, zlostavljanje i zanemarivanje učenika.

Škola će odmah podneti prijavu nadležnom organu ako se kod učenika primete znaci nasilja, zlostavljanja ili zanemarivanja, naročito ako je to učinjeno od strane roditelja, odnosno drugog zakonskog zastupnika ili trećeg lica u školi.

Škola izrađuje i realizuje godišnji program zaštite od nasilja, zlostavljanja i zanemarivanja i sprečavanja diskriminacije, u okviru koga se kao sastavni deo realizuje i program postupanja ustanove u kriznim događajima, u skladu sa Zakonom i sa propisom kojim je uređen protokol postupanja u ustanovi u odgovoru na nasilje, zlostavljanje i zanemarivanje, odnosno postupanje ustanove u slučaju sumnje ili utvrđenog diskriminatornog ponašanja i vređanja ugleda, časti ili dostojanstva ličnosti.

Krizni događaj je u većini slučajeva nepredvidiv događaj sa potencijalno negativnim posledicama. Taj događaj i njegove posledice mogu prouzrokovati značajnu štetu osobama koje su neposredno ili posredno izložene kriznom događaju.

Krizni događaj karakteriše broj žrtava (povređenih ili nastradalih), materijalna šteta, psihološke reakcije pojedinca i/ili zajednice u celini, kao i solidarnost u svrhu otklanjanja posledica.

Škola je dužna da se rukovodi Programom postupanja ustanove u kriznim događajima i planom postupanja u situacijama krize.

Posebnim aktom direktor vrši imenovanje i definiše nadležnosti tima za zaštitu i tima za krizne događaje.

**Član 14.**

U školi je zabranjeno svako ponašanje zaposlenog prema učeniku i učenika prema drugom učeniku kojim se vređa ugled, čast ili dostojanstvo.

Direktor škole dužan je da u roku od dva radna dana od dana saznanja za povredu zabrane iz stava 1. ovog člana preduzme odgovarajuće aktivnosti i mere u okviru nadležnosti škole.

**Član 15.**

U školi je zabranjen bilo kakav vid stranačkog organizovanja i delovanja.

Ukoliko zaposleni, učenici ili roditelji odnosno zakonski zastupnici dece primete bilo kakav vid stranačkog organizovanja i delovanja dužni su da o tome obaveste ovlašćeno lice.

**Član 16.**

Za vreme nastave i drugih aktivnosti, radnog vremena škole, kapija na školskom dvorištu je otključana, a vrata ulaza za zaposlene i vrata ulaza za učenike su zaključana.

Za otključavanje i zaključavanje ulaznih vrata i kapija nadležno je ovlašćeno lice, a u njegovom odsustvu drugo lice, po ovlašćenju direktora.

Škola organizuje raspored dežurstava zaposlenih.

Kada se u školi ne izvodi nastava niti druge aktivnosti, sve kapije na školskom dvorištu i sva ulazna vrata na školskoj zgradi su zaključana.

**Član 17.**

Za proveru odnosno identifikaciju lica koja ulaze u zgradu nadležno je ovlašćeno lice.

Pristup roditeljima, odnosno starateljima i trećim licima – pratiocima dece i učenika sa smetnjama u razvoju, i to u  *učionice, kabinete, fiskulturnu salu i na druga mesta gde se ostvaruje obrazovno-vaspitni rad* neophodna je prethodna saglasnost direktora i/ili ovlašćenog lica.

**2. Zaštita i bezbednost od bolesti i povreda**

**Član 18.**

Radi ostvarivanja zaštite i bezbednosti učenika od bolesti i povreda, škola:

1) brine o urednosti i čistoći školskih prostorija i školskog dvorišta;

2) brine o obavljanju propisanih lekarskih pregleda zaposlenih i učenika;

3) postupa po merama nadležnih organa donetih po propisima u oblasti zdravstva;

4) prema svojim mogućnostima obezbeđuje korišćenje školskog nameštaja, nastavnih i drugih sredstava koji su bezbedni za upotrebu i odgovaraju psihofizičkim svojstvima učenika;

5) prema svojim mogućnostima primenjuje standarde i normative koji se odnose na školski prostor, broj učenika u odeljenju i druge uslove za obavljanje delatnosti;

6) obezbeđuje nadzor nastavnika ili stručnog saradnika za vreme rada na uređajima ili s predmetima koji mogu izazvati povredu, kao i za vreme izvođenja aktivnosti koje predstavljaju potencijalnu opasnost za nastanak povrede;

7) preduzima mere u slučaju promena kod učenika koje se odnose na njegovo zdravstveno stanje i o tome obaveštava njegovog roditelja;

8) je obavezna da roditelja učenika čije zdravstveno stanje, prema proceni direktora, pomoćnika direktora, nastavnika ili stručnog saradnika, može predstavljati opasnost za druge učenike i zaposlena lica, obavesti da takvog učenika odvede na odgovarajući pregled i zabranjuje mu dolazak na nastavu i druge aktivnosti koje organizuje škola, dok nadležni lekar ne potvrdi da opasnost ne postoji;

9) održava disciplinu u ustanovi – zgradi i njenom dvorištu, posebno u učionici i drugim radnim prostorijama;

10) brine da bude istaknuto mesto za prvu pomoć u ustanovi (gde se nalazi komplet za prvu pomoć, ko je zadužen da proverava/dopunjuje sadržinu kompleta, telefoni hitne pomoći i nadležnog doma zdravlja – da budu vidno obeleženi) kao i način postupanja u situaciji kada je potrebno detetu i učeniku ukazati prvu pomoć ili postoji sumnja na potencijalni zdravstveni rizik ili povredu deteta, odnosno učenika (ko poziva hitnu pomoć i obaveštava roditelja i drugog zakonskog zastupnika i po potrebi nadležnu inspekciju i dr.);

11) preduzima postupanje radi zaštite od fizičkih povreda (obezbeđuje da podovi nisu klizavi ili se stavlja odgovarajuća oznaka; obezbeđuje se nabavka školskog nameštaja bez oštrih ivica, u skladu sa mogućnostima i dr.);

**Član 19.**

Učenika čije zdravstveno stanje, prema nalazu nadležnog lekara, predstavlja opasnost za ostale učenike i zaposlena lica, roditelji ne smeju slati na nastavu niti na druge aktivnosti u organizaciji škole.

**3. Zaštita i bezbednost od požara, poplave, elementarnih nepogoda i drugih prirodnih pojava koje mogu ugroziti bezbednost**

**Član 20.**

Radi ostvarivanja zaštite i bezbednosti učenika od požara, škola je obavezna da se pridržava Zakona o zaštiti od požara, Zakona o smanjenju rizika od katastrofa i upravljanju vanrednim situacijama, pratećih propisa i svog opšteg akta.

**Član 21.**

Radi ostvarivanja zaštite i bezbednosti od poplave i/ili izlivanja fekalija, domar proverava ispravnost vodovodnih i kanalizacionih instalacija i preduzima potrebne mere u slučaju uočenih promena koje mogu ugroziti bezbednost.

Svi zaposleni, učenici i roditelji obavezni su da bez odlaganja obaveste ovlašćeno lice o uočenim promenama na vodovodnim i/ili kanalizacionim instalacijama, koje mogu ugroziti bezbednost.

**Član 22.**

Radi ostvarivanja zaštite i bezbednosti od električne struje, domar proverava ispravnost električnih instalacija i preduzima potrebne mere u slučaju uočenih promena koje mogu ugroziti bezbednost.

Svi zaposleni, učenici i roditelji obavezni su da bez odlaganja obaveste ovlašćeno lice4 o uočenim promenama na električnim instalacijama, koje mogu ugroziti bezbednost.

**Član 23.**

Uređaji, mašine, alati i drugi predmeti i materije koji se koriste u nastavnom procesu, za održavanje higijene ili u druge svrhe moraju se držati van domašaja neovlašćenih lica, ako mogu predstavljati opasnost po život i/ili zdravlje učenika.

Škola je obavezna da se stara o pravilnom korišćenju i nadzoru nad upotrebom uređaja, mašina, alata i drugih predmeta u realizaciji nastave, kao i materija koje se koriste u nastavnom procesu kao i o redovnoj proveri njihove ispravnosti i upotrebi neophodne zaštitne opreme.

**Član 24.**

Radi ostvarivanja zaštite i bezbednosti od udara groma, škola redovno proverava ispravnost gromobranskih instalacija, u skladu sa propisima u toj materiji.

Svi zaposleni, učenici i roditelji obavezni su da bez odlaganja obaveste ovlašćeno lice o uočenim promenama na gromobranskim instalacijama, koje mogu dovesti u pitanje njihovo funkcionisanje.

Škola je obavezna da za vreme grmljavine obezbedi da učenici budu u školskoj zgradi.

**Član 25.**

Zaštita i bezbednost od požara, poplava i drugih opasnih stvari i prirodnih pojava koje mogu ugroziti bezbednost obezbeđuje se u skladu Zakonom i odredbama ovog pravilnika.

**III ZAŠTITA I BEZBEDNOST NA PUTU IZMEĐU KUĆE I ŠKOLE**

**Član 26.**

Zaposleni i roditelji, staratelji odnosno zakosnki zastupnici dužni su da prate stanje saobraćajne signalizacije na prilazima školi.

O uočenim nedostacima obaveštava se ovlašćeno lice.

Radi rešavanja problema i otklanjanja nedostataka škola je dužna da sarađuje sa organima nadležnim za bezbednost saobraćaja.

Škola pred nadležnim organima pokreće inicijative radi poboljšanja bezbednosti u saobraćaju na prilazima školi i to: postavljanjem ležećih policajaca, semafora, organizovanja dežurstva saobraćajnih policajaca.

**Član 27.**

Škola je dužna da sarađuje sa komunalnim službama radi obezbeđenja trotoara i uličnog osvetljenja na prilazu školi, pravilnog razmeštaja/postavljanja kontejnera da ne ometaju ulaz u školsko dvorište i zgradu i dr.

**IV ZAŠTITA I BEZBEDNOST VAN ŠKOLSKE ZGRADE I ŠKOLSKOG DVORIŠTA – ZA VREME OSTVARIVANJA OBRAZOVNO VASPITNOG RADA ILI DRUGIH AKTIVNOSTI KOJE ORGANIZUJE ŠKOLA**

**Član 28.**

Na ostvarivanje zaštite i bezbednosti učenika za vreme boravka na izletu, ekskurziji ili nastavi u prirodi, kao i za vreme izvođenja neke druge aktivnosti van zgrade škole i školskog dvorišta, primenjuju se osnovne odredbe pravilnika, a shodno se primenjuju njegove odredbe o ostvarivanju zaštite i bezbednosti učenika u zgradi Škole i školskom dvorištu.

**Zaštita i bezbednost učenika za vreme izvođenja izleta, ekskurzija, nastave u prirodi i sličnih aktivnosti**

**Član 29.**

Prilikom izbora ponuđača za izvođenje izleta, ekskurzija, nastave u prirodi i drugih sličnih aktivnosti s učenicima, škola će posebnu pažnju posvetiti njegovoj osposobljenosti za ostvarivanje zaštite i bezbednosti učenika za vreme aktivnosti koja se organizuje. Osposobljenost ponuđača za ostvarivanje zaštite i bezbednosti učenika odnosi se naročito na:

1) posedovanje odgovarajuće licence za rad;

2) kadrovsku i tehničku opremljenost za organizovanje putovanja učenika;

3) kadrovsku i tehničku opremljenost za ostvarivanje zaštite i bezbednosti učenika u objektu u kojem su smešteni (fizičko i tehničko obezbeđenje objekta, obezbeđena medicinska pomoć i tako dalje);

4) kvalitet ishrane učenika;

**Zaštita i bezbednost učenika za vreme izvođenja praktične nastave i prakse5**

**Član 30.**

Škola posebnu pažnju posvećuje uslovima za ostvarivanje i zaštitu učenika za vreme izvođenja praktične nastave i profesionalne prakse, pri čemu se posebno misli na:

1) zaključivanje ugovora o izvođenju praktične nastave i profesionalne prakse sa privrednim društvom, ustanovom ili drugom organizacijom koja za to u potpunosti ispunjava bezbednosne uslove;

2) potpuno i precizno ugovorno definisanje obaveza i odgovornosti organizacije u kojoj se izvodi nastava u vezi sa ostvarivanjem zaštite i bezbednosti učenika;

3) česte kontakte direktora, pomoćnika direktora, nastavnika i stručnih saradnika sa organizacijom u kojoj se izvodi nastava i obilaženje učenika za vreme izvođenja nastave, bez najave, radi provere ostvarenosti njihove zaštite i bezbednosti.

**V PREVENTIVNE MERE**

**Član 31.**

Ustanova posebnim aktima utvrđuje preventivne mere zaštite i bezbednosti u vezi sa organizacijom rada, i to:

1) raspored dežurstava zaposlenih;

2) način evidentiranja ulaska trećih lica u ustanovu;

3) mogućnosti boravka u ustanovi, odnosno neposrednog učešća roditelja, odnosno drugog zakonskog zastupnika deteta i učenika u aktivnostima ustanove;

4) način utvrđivanja identiteta lica koja ostvaruju roditeljsko pravo ili imaju starateljstvo nad detetom kada ga odvode iz ustanove;

**VI ZAVRŠNE ODREDBE**

**Član 32.**

Ovaj Pravilnik donet je u saradnji sa nadležnim organom jedinice lokalne samouprave.

U postupku izvršavanja mera zaštite i bezbednosti učenika škola sarađuje sa:

-Školskom upravom Grada Novog Pazara.

-Prosvetnom inspekcijom Grada Novog Pazara.

-Zdravstvenom ustanovom,

-Ministarstvom građevinarstva, saobraćaja i infrastrukture

-Ministarstvom unutrašnjih poslova – Policijskom upravom u Novom Pazaru.

-Centrom za socijalni rad u Novom Pazaru.

-sa drugim školama

-kulturnim institucijama u gradu

-roditeljima, odnosno starateljima učenika

**Član 33.**

Izmene i dopune ovog Pravilnika vrše se na isti način i po postupku propisanom za njegovo donošenje.

**Član 34.**

Ovaj Pravilnik objaviti na oglasnoj tabli škole i internet stranici škole u cilju obaveštevanja dece i učenika, roditelja i staratelja kao i svih zaposlenih u školi.

**Član 35.**

Danom stupanja na snagu ovog Pravilnika prestaje da važi Pravilnik o merama, načinu i postupku zaštite i bezbednosti učenika za vreme boravka u školi i svih aktivnosti koje organizuje škola, broj 1325-1/2022 od 14.11.2022.godine.

**Član 36.**

Pravilnik stupa na snagu osmog dana od dana objavljivanja na oglasnoj tabli Škole.

PREDSEDNIK ŠKOLSKOG ODBORA

SEAD KECAP